The Cookie Jar Complot
The Cookie Jar Complot ass eng lëtzebuergesch Rockband aus dem Süde vum Land.

Bandgeschicht 
Schonns 2011 hunn de Gilles Glesener an de Sven Schmeler heiansdo zesumme musizéiert. No enger Rei Sessions haten si och d'Grondstrukture vun e puer Lidder zesumme. Well si awer keng weider Membere fir de Projet laangfristeg rekrutéiert kruten, ass dat Ganzt bis op vereenzelt Sessions an de follgende Joren am Sand verlaf.

2020 hunn déi zwéi sech no enger laanger Paus duerch Zoufall erëmgesinn an op Initiativ vum Sven Schmeler nees ugefaangen, zesumme Lidder ze schreiwen. D'Joer drop si se fir eng éischt Kéier an den Déifferdenger Tounstudio Unison Studios bei den Tom Gatti ophuele gaangen. Do ass hir Debut-EP Caviar Capital entstanen, déi den 3. Dezember erauskoum.

An hirem éischte Joer konnte si um "Congés Annulés"-Festival an de Stater Rotondë wéi och um "Out-of-the-Crowd"-Festival spillen a ware Support Act fir Trupa Trupa (Polen), Standards (USA) a FEZ (Groussbritannien). Ausserdeem hu se de Lëtzebuerger Schrëftsteller a Journalist Jeff Schinker bei puer vu senge Virliesungen aus sengem Buch Ma vie sous les tentes musikalesch ënnerstëtzt.

2022 ass Band an d'Unison Studios zeréckgaangen an huet beim Tom Gatti eng ganz Rëtsch Lidder opgeholl. Am Hierscht huet The Cookie Jar Complot mat Cookies an Oh Anna! zwou Duebelsingelen erausbruecht. Ausserdeem gouf eng Live Session vum Song Tides als Video verëffentlecht.

Ufank 2023 huet Band dunn eng weider Live Session vun der neier Single Beaver Deceiver verëffentlecht. Am Laf vum Joer konnt The Cookie Jar Complot ënner anerem mat Poly-Math (Groussbritannien) an de Rotonden optrieden an huet nieft sëllege Festivallen iwwert de Summer och um Usina Festival 2023 gespillt. Fir d'Releaseparty vu Seed to Tree am Atelier waren si den Opening Act.

Hir zweet EP Lobster Knife Fight koum de 27. Oktober 2023 eraus. Nodeems déi éischt EP just digital verbreet gouf, ass Lobster Knife Fight och als Vinyl op de Maart komm. Fir dëst ze feieren huet sech The Cookie Jar Complot mat No Metal in This Battle zesummegesat fir den 10. November dëse physesche Release an de Rotondë virzestellen.

Discographie

EPen 

 2021: Caviar Capital
 2023: Lobster Knife Fight

Singelen 

 2021: NEO
 2021: Sweet Dreams
 2022: Cookies
 2022: Oh Anna!
 2023: Beaver Deceiver
 2023: Cicadas
 2023: Birds Are A Lie
 2023: Tilidin Zidane

Um Spaweck 

 Offiziell Presenz op Instagram, Facebook a YouTube a Spotify

Lëtzebuergesch Rockgruppen